text: - "Tú ert" verður partur av komandi fjórðu plátuútgávuni hjá Knúti, ið verður útgivin á Tutl til heystar. Áður eru trý løg útkomin, ið eisini verða við á komandi útgávuni. Tey eru "Villiniborg", "Himnafar" og "Ogn". Hetta seinast nevnda lagið er eisini sett til yrking hjá Regin - úr savninum Óttukvæði frá 1955). Knút, ið sjálvur syngur og spælir gittar, hevur innspælt tónleikin saman við Torleik Mortensen (bass), Per Ingvaldi Højgaard Petersen (trummur) og Mattias Kapnas (tangentar). Harumframt leikar Jón Festirstein strúkarar á lagnum. Knút Háberg Eysturstein, ið gongur undir fornavninum Knút sum solo artistur, hevur framleitt. Benjamin Petersen var við til at framleiða, Benjamin og Per Ingvaldur ljóðblandaðu, og Daniel Bagicalupi mastraði í Infrasonic Sound í Nashville, Tennessee.Yrkingin "Tú ert" kom upprunaliga út í kærleiksyrkingasavninum Tokkaljóð, ið Regin Dahl (1918-2007) gav út í 1944. Tokkaljóð var fyrsta føroyska yrkingasavn, ið einans innihelt ástaryrkingar. Regin Dahl hevur greitt frá, at tey vóru fá, ið góvu Tokkaljóð og aforismusavninum Leysasøkk (1944) nakran ans í Føroyum. Ein møgulig orsøk til hetta er, at tá ið fyrsta skipið kom til Føroya við hesum báðum útgávunum, reyk ein balla við farmi á sjógv, meðan skipið legði at. Tað er møguligt, at søvnini bæði ruku á sjógv ta ferðina. Í øllum førum eru sera fá eintøk av hesum bókunum at finna í Føroyum. Knút var tó so heppin at finna sær eitt eintak av Tokkaljóð, og undurfagra yrkingin festi seg somikið nógv, at hann skrivaði lag til. Tónleikarin og sangarin hevur eisini skrivað bók um júst Regin Dahl (Heimurin, ið hvarv - útlagna sangtónaskaldið Regin Dahl og føroyska tjóðin, 2019)TÚ ERT (orð: Regin Dahl, lag: Knút Háberg Eysturstein)Tú ert skær sum ódroymdur dreymur, tú ert væn sum tóni á nátt, ið sprettir úr loyndum djúpum og hvørvur á vitsins gátt Tú ert ljúv sum leiftran av fípum í dimming við sólarsig, tá ið stakkalastjørnan rísur og lýsir teim heimleysu friðúr R. Dahl, Tokkaljóð, 1944
text: #000003